text: Mediterer sig til færre konflikter
  24 juni 2013 kl. 14.23
  Otte beboere med Downs Syndrom eller psykiatriske lidelser har mediteret i fem måneder på bo-stedet Højløkke i Rinkenæs. Og det har allerede givet resultater i form af færre konflikter og mere ro.
  - Jeg kan hjælpe beboerne med bedre at kunne rumme de følelser og de frustrationer, som kan stresse, siger behandleren, John Ottesen, Sønderborg. Når man mediterer, bliver hjernen mere rummelig.
  - Teknikken er så effektiv, at hvis man har vrede, utryghed eller bliver ked af det, så kan man bedre rumme de følelser. Og det vil sige, at de her impulshandlinger, hvor man lige pludselig farer ud af blækhuset, dem ophæver jeg. De får en bedre håndtering af reaktionerne.
  
  Vil eksportere
  De 8 beboere har i fem måneder mediteret. Tre-fire - og sommetider fem gange - om ugen. Med succes.
  - Der er kommet meget mere ro på bostedet, siger John Ottesen. Der er kommet mindre stress, og beboerne er blevet mere fokuserede.
  Beboerne og ledelsen på Højløkke er så glade for succesen, at man nu forsøger at eksportere den til andre botilbud i Danmark.
  På AlsSund & Rasks hjemmeside kan du læse mere om meditation og andre teknikker.
  